Návrh na zrušenie úlohy č. 3 v mesiaci september z Plánu práce vlády  Slovenskej republiky na rok 2007

	Podľa plánu práce vlády Slovenskej republiky na rok 2007 malo Ministerstvo práce, sociálnych vecí a rodiny Slovenskej republiky predložiť v mesiaci september na rokovanie vlády  analýzu možnosti a spôsobu uplatnenia inštitútu sociálneho podnikania.

Návrh na zrušenie úlohy z  Plánu práce vlády  Slovenskej republiky na rok 2007 predkladá Ministerstvo práce, sociálnych vecí a rodiny Slovenskej republiky ako iniciatívny materiál.

Úloha, ktorá sa navrhuje zrušiť, sa stala neaktuálnou tým, že Ministerstvo práce, sociálnych vecí a rodiny Slovenskej republiky vypracovalo návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov.
Ministerstvo práce, sociálnych vecí a rodiny Slovenskej republiky v návrhu zákona vytvorilo právny rámec na zakladanie sociálnych podnikov, ktoré riešia tvorbu  a udržanie pracovných miest pre znevýhodnených uchádzačov o zamestnanie v týchto podnikoch.

Podpora sociálnej ekonomiky, rozvoj sociálneho podnikania, predchádzanie vylúčeniu z trhu práce a podpora integrácie znevýhodnených skupín obyvateľstva je súčasťou Programového vyhlásenia vlády Slovenskej republiky a je v súlade s oznámením komisie ES vydaným dňa  27. 6. 2007 v Bruseli K spoločným zasadám flexiistoty; Flexibilitou a istotou k zvýšeniu počtu pracovných miest a zlepšeniu ich kvality, a to zložky flexiistoty, ktorá sa týka  uplatňovania účinných aktívnych politík trhu práce, ktorými sa podporuje uplatňovanie Stratégie rastu zamestnanosti, ako aj podpora tvorby väčšieho počtu pracovných miest v súlade so zásadou 1 zo spoločných zásad flexiistoty. 

Inštitút sociálneho podniku sa v návrhu zákona zavádza ako nový nástroj aktívnej politiky trhu práce  v rámci cieľa posilňovať kohéziu a sociálnu inklúziu. 
Samotná príprava tohto nového nástroja aktívnej politiky trhu práce si vyžiadala štúdium a analýzu zahraničných systémov existujúcich v oblasti sociálneho podnikania a vyhodnocovanie ich skúseností, ktoré sa aplikovali do návrhu zákona. Súčasne sa do návrhu zákona zahrnuli poznatky z projektov realizovaných na Slovensku, ktorých cieľom bolo v praxi otestovať a vyhodnotiť  inovatívne nástroje pomoci a integrácie znevýhodnených osôb na trh práce formou modelov organizácií sociálnej ekonomiky.

Sociálny podnik je inštitút známy vo väčšine európskych štátov  ako zamestnávateľský subjekt, ktorého činnosť je primárne orientovaná na sociálne  ciele, na vytváranie  pracovných miest pre znevýhodnených uchádzačov o zamestnanie  a  udržanie  ich zamestnanosti.
V našich podmienkach sa  navrhuje sociálny podnik  orientovať na  podporu integrácie znevýhodnených uchádzačov o zamestnanie  na otvorenom trhu práce. 
V záujme cieľa poskytovať  navrhovanou  právnou  úpravou  čo  najlepší  rámec  pre to,   aby  inštitút  sociálneho podniku predstavoval efektívny prínos  k riešeniu problémov trhu 

práce,  bude môcť  o postavenie sociálneho  podniku  požiadať  čo najširší  okruh subjektov.
Základná filozofia tohto riešenia vychádza z cieľa umožniť zamestnanosť čo najväčšieho počtu znevýhodnených osôb. Pre jeho naplnenie je preto nevyhnutné umožniť zapojenie čo najväčšieho počtu zamestnávateľov. Predpokladá sa, že tak ako v iných  európskych štátoch, väčšinu z nich budú tvoriť podniky založené obcami. Sociálny podnik bude tak i novou alternatívou riešenia miestnych rozvojových cieľov a problémov ekonomickej, sociálnej a kultúrnej povahy.
Navrhovaná právna úprava vychádza z obdobných právnych úprav v európskych  štátoch.

Vzhľadom na štádium legislatívneho procesu by bolo v súčasnosti vypracovanie  uvedenej analýzy už neúčelné.
Predkladaný materiál nemá finančný, ekonomický a environmentálny vplyv, ani vplyv na zamestnanosť a na podnikateľské prostredie.